Bejaarde (77) ‘getraumatiseerd’ ná rowers toeslaanArgieffoto: Kent Williamson ŉ Vermeende huisrower is binne minute vasgetrek ná hy en ŉ tweede verdagte na bewering ŉ 77-jarige vrou in haar huis oorval het. Kol. Priscilla Naidu, woordvoerder van die polisie, het gesê die voorval het omstreeks 03:00 Dinsdag in Walmer in Port Elizabeth plaasgevind. “Twee mans het by ŉ huis in Rivierweg ingebreek terwyl die 77-jarige vrou geslaap het,” het Naidu gesê. Naidu het gesê die vrou het wakker geword van ŉ geluid en gaan ondersoek instel en twee mans op haar stoep gewaar. “Sy het na die slaapkamer toe gehardloop, maar een verdagte het haar agtervolg en haar op die bed neergegooi. Sy het nie sigbare beserings opgedoen nie, maar sy is getraumatiseerd en die verdagte het haar rondgeruk,” het Naidu gesê. Kontant, twee iPads, ŉ selfoon en ŉ rekenaarskerm is tydens die voorval gesteel. Volgens Naidu het die vrou ŉ baie deeglike beskrywing van die verdagtes gegee en ŉ man wat by dié beskrywing gepas het, is minute later in 9de Laan in hegtenis geneem terwyl hy in die straat gestap het. Die gesteelde selfoon is in sy besit gevind. Naidu het gesê die polisie vermoed die twee verdagtes het moontlik in verskillende rigtings gevlug. “Ons soek dus nog na die oorblywende verdagte.” Die verdagte sal binnekort in die hof verskyn op aanklag van huisroof.